Ry met 'n tuimeltrein op dié skip | Maroela Media
Nuwe hoof vir OBK aangestel
R10 miljoen se gekaapte produkte in Pta gevind
Dít is hoekom rookverbod bly
Ry met 'n tuimeltrein op dié skip
Die Bolt Ultimate Sea Coaster (Grafika: Carnival Cruise Line)
Ongeveer 30 miljoen passasiers sal na verwagting in 2019 'n passasiersbootreis onderneem, aldus die Cruise Lines- internasionale vereniging.
Passasierskepe spandeer miljarde om 'n nuwe ervaring vir hul passasiers te bied, om seker te maak dat hulle hul mededingers kan voorspring. Royal Caribbean het byvoorbeeld ongeveer $200 miljoen spandeer aan 'n privaat eiland in die Bahamas, CocoCay, vir sy gaste, berig Bloomberg.
Carnival Cruise Line se nuwe Mardi Gras-skip is besig met 'n nuwe avontuur – die eerste tuimeltrein aan boord 'n skip en passasiers sal volgende jaar aan dié prettigheid kan deelneem.
Die Bolt Ultimate Sea Coaster word op die boonste dek van die skip ingerig, aldus die Carnival Cruise Line met 'n spoed van 64 km/h op die afdraandes. Die tien vinnigste tuimeltreine in die wêreld behaal tussen 150 km/h en 240 km/h.
"Om die eerste tuimeltrein aan boord 'n skip te bou is nogal 'n uitdaging, want dit is nog nooit vantevore gedoen nie," sê Glenn Aprile, direkteur van innovasie by Carnival Cruise Line. "Die ontwerp en beweging van die skip moet in berekening gebring word wanneer die tuimeltrein gebou word – iets wat nie nodig is vir 'n tuimeltrein wat op vaste grond staan nie."
Die tuimeltrein is 'n enkelkar, elektriese trein waar die passasier self met 'n pedaal bepaal hoe stadig of hoe vinnig die karretjie ry. Twee persone sal in 'n tipe motorfiets sit met 'n 360° uitsig oor die oseaan. "Op volspoed sal die rit ongeveer een minuut lank duur," het Aprile verduidelik.
Maurer Rides, 'n Duitse maatskappy wat in tuimeltreine en pretparke spesialiseer, bou die tuimeltrein. Die maatskappy het in 2016 die eerste prototipe in Duitsland getoets, volgens Coaster 101, 'n webwerf wat op tuimeltreine en pretparke fokus.